HU Az Európai Unió Hivatalos Lapja L 319/6

A BIZOTTSÁG (EU) 2017/2229 RENDELETE

(2017. december 4.)

a 2002/32/EK európai parlamenti és tanácsi irányelv I. mellékletének az ólom, a higany, a melamin, valamint a dekokinát maximális szintje tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a takarmányban előforduló nemkívánatos anyagokról szóló, 2002. május 7-i 2002/32/EK európai parlamenti és tanácsi irányelvre (1) és különösen annak 8. cikke (1) bekezdésére,

mivel:

(1) A 2002/32/EK irányelv előírja, hogy tilos felhasználni olyan, takarmányozásra szánt termékeket, amelyek az I. mellékletében megállapított maximális szinteket meghaladó mértékben tartalmaznak nemkívánatos anyagokat.

(2) Az Európai Élelmiszerbiztonsági Hatóság (a továbbiakban: a Hatóság) tudományos szakvéleményt fogadott el a valamennyi állatfaj takarmány-adalékanyagaként alkalmazott réz(I)-oxid biztonságosságáról és hatékonyságáról (2). A vélemény szerint a réz(I)-oxid ólomszintje bizonyos esetekben meghaladja az ólomra vonatkozóan az Unióban jelenleg érvényben lévő maximális szintet, azonban a megállapított ólomszintek nem jelentenek biztonsági kockázatot, mivel az állatok ólomnak való kitettsége alacsonyabb szintű az említett adalékanyag használatakor, mint az uniós jogszabályoknak megfelelő egyéb rézvegyületek alkalmazásakor. A rendelkezésre álló információk alapján a réz(I)-oxid esetében a nyomelemek vegyületeinek funkcionális csoportjába tartozó takarmány-adalékanyagoknál megállapított maximális ólomszint a helyes gyártási gyakorlatok alkalmazásával nem tartható be konzisztens módon. A réz(I)-oxid ólomtartalmára vonatkozó maximális szintet helyénvaló kiigazítani.

(3) A kedvtelésből tartott állatoknak szánt eledelként felhasznált számos élelmiszeripari társtermék és melléktermék jórészt tonhalat tartalmaz. A higany tekintetében megállapított jelenlegi maximális szintek az ilyen társtermékek és melléktermékek esetében alacsonyabbak, mint az emberi fogyasztásra szánt tonhal esetében, melynek következtében a kedvtelésből tartott állatoknak szánt eledel előállításához felhasznált, a higany tekintetében megállapított jelenlegi maximális szinteknek megfelelő ilyen társtermékek és melléktermékek esetében ellátási hiány keletkezik. Ezért helyénvaló kiigazítani a kutyáknak, macskáknak, díszhalaknak és prémes állatoknak szánt összetett takarmányok előállításához felhasznált halak, más vízi állatok és az ezekből nyert termékek esetében megállapított maximális higanyszintet, az állategészség-védelem magas szintjének biztosítása mellett.

(4) A Hatóság tudományos szakvéleményt fogadott el a guanidino-ecetsav brojlercsirkéknél, tenyésztyúkoknál, kakasoknál és sertéseknél való alkalmazásának biztonságossága és hatékonysága tekintetében (3). A guanidino-ecetsav adalékanyag szennyező anyagként legfeljebb 20 mg/kg melamint tartalmazhat. A Hatóság arra a következtetésre jutott, hogy a takarmánynak a guanidino-ecetsavból származó melamintartalma nem jelent kockázatot. A 2002/32/EK irányelv megállapította a takarmányban megengedett melamin maximális szintjét. A guanidino-ecetsav tekintetében még nem határozták meg a melamin maximális szintjét. Következésképpen helyénvaló a guanidino-ecetsav maximális melaminszintjének meghatározása.

(5) A 291/2014/EU bizottsági végrehajtási rendelet (4) három napról nullára csökkentette a dekokinátra vonatkozó várakozási időt. Ezért a dekokinátnak a brojlercsirkék befejező tápjába való elkerülhetetlen átvitelére vonatkozó rendelkezést el kell hagyni.

(6) A 2002/32/EK irányelvet ennek megfelelően módosítani kell.

(7) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

A 2002/32/EK irányelv I. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. december 4-én. a Bizottság részéről az elnök Jean-Claude JUNCKER

(1) HL L 140., 2002.5.30., 10. o.

(2) EFSA FEEDAP Panel (Az EFSA takarmányban használt adalékanyagokkal, termékekkel és anyagokkal foglalkozó tudományos testülete), 2016. Scientific opinion on the safety and efficacy of dicopper oxide as feed additive for all animal species (Tudományos szakvélemény a valamennyi állatfaj takarmány-adalékanyagaként alkalmazott réz(I)-oxid biztonságosságáról és hatékonyságáról). EFSA Journal 2016;14(6):4509, 19 o. doi:10.2903/j.efsa.2016.4509 http://onlinelibrary.wiley.com/doi/10.2903/j.efsa.2016.4509/epdf

(3) EFSA FEEDAP Panel (Az EFSA takarmányban használt adalékanyagokkal, termékekkel és anyagokkal foglalkozó tudományos testülete), 2016. Scientific opinion on the safety and efficacy of guanidinoacetic acid for chickens for fattening, breeder hens and roosters, and pigs (Tudományos szakvélemény a guanidino-ecetsav brojlercsirkéknél, tenyésztyúkoknál, kakasoknál és sertéseknél való alkalmazásának biztonságossága és hatékonysága tekintetében). EFSA Journal 2016;14(2):4394, 39 pp. doi:10.2903/j.efsa.2016.4394 http://onlinelibrary.wiley.com/doi/10.2903/j.efsa.2016.4394/epdf

(4) A Bizottság 291/2014/EU végrehajtási rendelete (2014. március 21.) az 1289/2004/EK rendeletnek a dekokinát takarmány-adalékanyagra vonatkozó várakozási idő és maradékanyag-határérték tekintetében történő módosításáról (HL L 87., 2014.3.22., 87. o.).